DJOBOŁ PURTOL
Djoboł ” Purtol ” durch jakiś lichy był
Boloł go bas , jednako ogonym mlył
Rogi mioł na bok poogibane
Piynty jednako obdżistane
Flapa sztyjc obaniało
Był słaby , robić mu sie nie chciało
A robota mioł ciynżko bo wroz z inkszymi djobłami
Musioł hajcować pod piekelnymi kotłami
W robocie ni mog sie obijać
Yno czabyło sie uwijać
Bo ” Lucyper ” cały czas wachowoł
Żeby kery nie bizygonowoł
Djobły sztyjc sie gibały
Wongli na plecach w miechach smykały
Aż roz prziszła kryska na ” Purtola „
Krew sie mu puściyła z kichola
Kolana sie pod nim załomały
Aż sie spociył cały
Nogle na pysku jak ściana zblod
Prziczasnytyty miechym jak sznita pod
Prziszoł ” Lucyper ” , symnył z niego ciynżki miech
Powonioł go i padoł : ” „Purtol ” zdech !
I sam ni ma na co czekać
Cza go gibko na ziymia wyciepać „
Djobły też nie czekały niczego
Wywalyły na ziymia ” Purtola ” zdechnytego
” Purtol ” leżoł trzi dni pod hołdom , przisuty kamiyniami
Aż wzion myrdać ogonym i mrugać ślypiami
Kamiyniami był przisuty nie cały
Bo djobły fest sie śpiychały
Bele sie ” Purtola ” pozbyły
I zaroz nazot do piekła wymlyły
” Purtol ” sie spamiyntoł , wyloz spod kamiyni konsek po konsku
I tak sie znojd djoboł tukej na Ślonsku
Na świyżym lufcie zaroz sie mu poprawiyło
Bez lato piyknie i ciepło było
Hnet sie ” Purtol ” pozbiyroł , wrociyły sie mu siyły
Bas go nie boloł , rogi sie mu poprościyły
Dycki do syta nażrany
Już ni mioł piyntow obdżistanych
Bez dziyń sie krył , woloł po jasnoku nikaj nie sznupać
Ale za to w nocy szkłodziył ludziom po chałupach
Ludzie spali a ” Purtol ” wlazowoł im do komorki
Rod żroł wyndzono szpyrka , woszt i kiszone ogorki
Uznoł też że jajca surowe
Som dlo nigo bardzo zdrowe
Chodziył tak po nocy od chałupy do chałupy
Z wychlapanych jajec zostawioł yno szupy
Ludzie sie dziwowali ale nie wiedzieli
Że „Purtola „, djobła we wsi mieli
Djoboł rozbestwiony po nocy we wsi grasowoł
Nic nie robiył , całymi dniami bizygonowoł
Że sie mu dobrze powodziyło , zaczon ludzi straszyć abo kusić
A nikedy kogo na spaniu dusić
Skapli sie ludzie że we wsi majom nieczysto siyła
I jedna staro baba tak im doradziyła
” Ta nieczysto siyła bydzie ukrocono
Postawiejcie w komorkach woda świyncono „
Jak staro baba doradziyła
Tak też cało wieś zrobiyła
Cało wieś na nogi postawiono
We wszyskich komorkach woda świyncono
————
Zajś szkłodziył „Purtol ” po wsi noc cało
Aż jednej chałupy kołoczym mu zawoniało
Bez dziurka od klucza do tej chałupy wskoczył
I sznupoł po ćmoku w komorce za kołoczym
Szkłodziył po cichu , po ziymi smyczył ogonym
Wloz szłapom do wody świynconej – ryknyl jak oparzony
Podskoczył dwa razy
Spod ogona puściył gazy
Gibko bez okynko uciyc chcioł
Ale szłapa i ogon już obgorane mioł
Na nic zdała sie mu ta ucieczka
Zagoroł i zeschnył sie jak pieczka
Bo kożdy djoboł jak wodom świynconom je pokropiony
To w tej chwili je spolony
Tak też i z „Purtulym ” sie stało
Yno kupka hasio z niego zostało
Wziyna Cila smiatek i szipa
Pozamiatała , wsuła „Purtola ” do popielnika
Za dłogo sie mu na ziymi tak dobrze nie powodziyło
Zgłobioł i wrożył aż źle sie to skończyło
Marietta Nikel
kea_Latn szl_Latn szl_Latn szl_Latn szl_Latn nso_Latn pol_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn fij_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn unk szl_Latn pol_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn als_Latn pol_Latn szl_Latn szl_Latn mri_Latn